ከጤፍ ኬክና የተለያዩ ምግቦችን የሚያዘጋጅ ሆቴል ሥራ ጀመረ
አንድ መቶ ሚሊዮን ብር እንደወጣበት የተገለጸውና ከ60 በላይ ክፍሎች ያሉት አዲሲኒያ የተባለ ዘመናዊ ሆቴል፣ ኬኮችን ጨምሮ ልዩ ልዩ ምግቦችን ከጤፍ በማዘጋጀት አገልግሎት መስጠት ጀመረ፡፡በአዲስ አበባ ከቦሌ ወደ ሃያ ሁለት በሚወስደው መንገድ ከወጣቶች ስፖርት አካዴሚ ጀርባ፣ በ500 ካሬ ሜትር ቦታ ላይ የተገነባው ባለስምንት ፎቅ ሆቴል፣ ከሚያዘጋጃቸው የጤፍ ምግቦች ውስጥ ኬኮች፣ ላዛኛ፣ ቴላቴሊና ሌሎችም የአገር ውስጥና የውጭ ምግቦች ተካተዋል፡፡ከባለቤታቸው ጋር በመሆን ያስገነቡት የሆቴሉ ባለቤት ወ/ሮ አዲስ ገብረ ማርያም የሆቴሉን ሥራ መጀመር ምክንያት በማድረግ ለጋዜጠኞች እንዳስታወቁት፣ በአዲስ አበባ ከተማ የሚታየው የሆቴል ፍላጎት ወደ ሥራው እንዲገቡ መንገድ ሆኗቸዋል፡፡ ወደ ሆቴል ቢዝነስ ሲገቡም ከወትሮው ለየት ያለ አቀራረብ ለማምጣት በማሰብ፣ በሆቴሎች የምግብ ዝርዝር ውስጥ እምብዛም ያልተለመዱ የጤፍ ውጤት የሆኑ ልዩ ልዩ ምግቦችን አዘጋጅተው ለማቅረብ መነሳታቸውን ገልጸዋል፡፡ሆቴሉ ከጤፍ የተዘጋጁ ምግቦችን ለገበያ ማቅረቡ በተለይ በጤና እክል ሳቢያ ከግሉቲን ነፃ የሆኑ ምግቦችን መመገብ ለሚፈልጉ ደንበኞች ተስማሚ ሆኖ መገኘቱን፣ ሆቴሉ ሥራውን በይፋ ከመጀመሩ በፊት የተስተናገዱ የውጭ አገር ዜጎች የምግቡን አዘገጃጀት የሚገልጽ መረጃ እንዲሰጣቸው መጠየቃቸውን የሆቴሉ ሼፍ ሲራክ አስገዶም ተናግረዋል፡፡በተለያየ መጠንና ይዘት የሚዘጋጁት የጤፍ ምግቦች፣ እንደተጠቃሚው ፍላጎት የጤፍ ቃና እንዲኖራቸው ተደርገው እንደሚዘጋጁም ሼፍ ሲራክ አስረድተዋል፡፡ እግረ መንገዱን የአገሪቱን የምግብ አሠራር በዘመናዊ ሥልት ለማስተዋወቅ እንደተመሠረተ የተነገረለት አዲሲኒያ ሆቴል፣ ከ85 በላይ ሠራተኞችን ከጅምሩ እንዳሳተፈና የሥራው ስፋት እየጨመረ ሲሄድም ተጨማሪ ሠራተኞች እንደሚኖሩት ወ/ሮ አዲስ አስታውቀዋል፡፡አዲሲኒያ የሚለው የሆቴሉ ስያሜም መነሻውን ከራሳቸው ስም በመውሰድ የተሰጠው መሆኑን የገለጹት ወ/ሮ አዲስ፣ ወደ አገር ቤት በ2000 ዓ.ም. ከመመለሳቸው በፊት አብዛኛውን ዕድሜያቸውን በሱዳን አሳልፈዋል፡፡ በጭነት ትራንስፖርት መስክ ለበርካታ ዓመታት በሱዳን መሥራታቸውን፣ በተለያዩ አገሮች እየተዘዋወሩም የተለያዩ የንግድ ሥራዎችን ሲሠሩ መቆየታቸውን ገልጸዋል፡፡ሆቴሉን ከመገንባታቸው ቀደም ብሎ የእንግዳ ማረፊያ እንደነበራቸው፣ የእንግዳ ማረፊያው የነበረበትን ቦታ በማስፋፋት ባለአራት ኮከብ ሆቴል ገንብተው ለሥራ ማብቃታቸውን ይገልጻሉ፡፡ ሆቴላቸው ሁለት የስብሰባ አዳራሾችን ጨምሮ የአካል ብቃት ማዘውተሪያ፣ ምግብ ቤቶች፣ ከስድሳ በላይ የመኝታ ክፍሎች (ፕሬዚደንሺያል ስዊትስ የሚባሉትን ምቹና ውድ መኝታ ቤቶች) ጨምሮ የመኪና ማቆሚያ ያለው መሆኑም ታውቋል፡፡